
E L Ő T E R J E S Z T É S

Sülysáp Város Önkormányzata Képviselő-testületének

2017. június 22-én tartandó munkaterv szerinti ülésére

13. napirendhez

Tárgy: Játszótérprogram 2017-2019.
Tisztelt Képviselő-testület!

Az előző ülésen döntöttünk arról, hogy önerőből megkezdjük a játszótereink felújítását. (A lelakottság mellett jó néhány szabványossági probléma is felmerült. Ezeket vagy az eszközállomány teljes cseréjével, vagy kisebb karbantartásokkal, átszerelésekkel lehet orvosolni.)

Június 1-jén polgármester úrral és egy játszótéri eszközöket gyártó és forgalmazó, helyi kötődésű cég vezetőjével körbejártuk mind a négy közterületi játszóterünket, és az alábbi megállapításokat tettük:
1. A négy játszótér (Hevesy park, Szent István tér, Almáskert, Kastélykert) közül a legrosszabb állapotban a Szent István téri van. Ezt követi az almáskerti, majd a Hevesy park és a kastélykerti. A központban található játszótér eszközei közül gyakorlatilag 1 hinta és egy rugós játék használható, a lelakottság jelentős. Az almáskerti játszótér esetében az eszközök kb. 50%-os használhatósága mellett komoly problémát okoz az elszaporodott királydinnye és az árnyékoló fák hiánya.
2. Minden játszótéren megállapítottuk, hogy a jövőben mindenféleképpen szükséges védeni a területeket, egyrészt nagyobb közvilágítást, másrészt kamerákat telepítve. Ezek jelentős költséget jelentenek, ám a hosszú távú védelem érdekében célszerű meglépni. (A rendőrségi statisztikák alapján Sülysáp nincs rossz helyzetben. A korábban pl. a bejövő útszakaszok kamerás megfigyelését priorizáló koncepciónkat érdemes felülvizsgálni, és az elérhető forrásokat inkább a játszótereink védelmére fordítani.)
3. A mai trendek alapján kijelenthető, hogy a fa eszközöket egyre inkább felváltják a fémvázas műanyag eszközök, amelyek (megfelelő anyaghasználat mellett) élettartama akár a duplája is lehet a mostani fa játékokkal szemben, jelentősen kevesebb karbantartást igényelnek. Ezért véleményünk szerint a fém-műanyag eszközöket kell telepítenünk.
4. Két út lehetséges, amin a felújításokkal el tudunk indulni: az egyik a jelenleg rossz állapotú, nem, vagy nagy költséggel javítható eszközök folyamatos cseréje újakra, a másik pedig 1-1 játszótér eszközeinek komplett cseréje, a meglévő eszközök elbontásával. Mi az utóbbit javasoljuk: egy-egy játszóteret teljesen újítsunk meg, az ottani, még használható eszközöket telepítsük át más helyszínekre, így ezekkel pótolhatjuk, vagy alkatrészként felhasználva javíthatjuk a többi játékeszközt. Ezzel egységes maradna a vizuális megjelenés, és jelentős javulásokat érhetünk el az összes fa eszköz állapotában.
5. A fentiek alapján azt javasoljuk, hogy 2017-ben, a már megállapított keret terhére szerezzünk be új eszközöket a Szent István téri játszótérre, és oda telepítsük azokat. A térről így felszabaduló játékokat használjuk fel a Hevesy park és a Kastélykert játszótereinek javítására, felújítására és szabványosítására. Az almáskerti játszótérrel kapcsolatban javasoljuk, hogy a nyár végén bontsuk el teljesen az eszközöket, majd kora ősszel végezzünk teljes talajfrissítést, füvesítést, faültetést. Ezzel „lakhatóvá” tennénk a környezetet, a jövő évben pedig ide kerüljön egy új játszótér.

6. Az idei költségvetésben rendelkezésre álló forrásaink csak egy játszótér cseréjét teszik lehetővé (5-6 millió forint), azonban október 31-ig várható a vonatkozó LEADER célterület pályázatainak meghirdetése. Erre a célra tervezünk pályázni, így az sem kizárt, hogy 2018-ban további 2 vagy akár 3 játszótér megújítására elegendő forrást tudunk szerezni a pályázatokon.
7. Hosszabb távon mérlegelendő pl. a Hevesy parkban található játszótér nagyobb bővítése, egyedivé tétele is, hiszen ideális környezetben fekszik. Egy jól megtervezett fejlesztés a helyi igények mellett akár a környék igényeit is ki tudná elégíteni.
8. A közvilágítás bővítését és kamerák telepítését már idén, legalább az egyik (új) játszótér esetén javasoljuk kiépíteni, akár önerőből is.
Kérem a Képviselő-testület javaslatomat támogató döntését. 
…/2017. (VI. 22.) ÖKT határozati javaslat

Sülysáp Város Önkormányzatának Képviselő-testülete 
1./ a Szent István téri játszótér elbontásáról és új játszótéri elemek beszerzéséről és telepítéséről dönt, a fejlesztésre bruttó 6.000.000 Ft összegű keretet biztosít az általános tartalék terhére,

2./ megbízza a TÁVÜSZ Kft. az almáskerti játszótér elbontásával és a terület revitalizálásával, azzal, hogy ott 2018-ban új játszóteret kíván építeni,

3./ megbízza a TÁVÜSZ Kft. a Hevesy parkban, valamint a „kastélykertben” található játszótéri elemek javításával, bővítésével a Szent István téren, illetve az Almáskertben felszabaduló elemek felhasználásával, azzal, hogy célul tűzi ki e két játszótér 2019-ig történő teljes újjáépítését is,

4./ felkéri és felhatalmazza a polgármestert a szükséges intézkedések megtételére.

Határidő: 2017. szeptember 30.
Felelős: polgármester
Sülysáp, 2017. június 14. 

Katus Norbert s.k.


alpolgármester
PAGE  

